GPSC โชว์กำไรปี 58 โตกว่า 20% ปันผล 0.95 บ./หุ้น XD 24 ก.พ.นี้
GPSC เผยงบงานปี 58 โตต่อเนื่อง มีกำไร 1,906 ล้านบาท เพิ่มขึ้นจากปีก่อน 20.6%  จากประสิทธิภาพการบริหารจัดการ ขณะที่ทุ่ม 1,423 ล้านจ่ายปันผลผู้ถือหุ้นในอัตรา 0.95 บาท ต่อหุ้น พร้อมชูแผนปี 59 เดินหน้าพัฒนาธุรกิจไฟฟ้าในประเทศ พร้อมมองหาโอกาสลงทุนในต่างประเทศ ทั้งในอาเซียน และนอกอาเซียน
11 ก.พ. 2559

ดร.เติมชัย บุนนาค กรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC แกนนำในการดำเนินธุรกิจไฟฟ้าและสาธารณูปโภคของกลุ่ม ปตท. เปิดเผยว่า ผลการดำเนินงานของปี 2558 บริษัทมีรายได้รวม 22,444 ล้านบาท โดยมีกำไรสุทธิ 1,906 ล้านบาท เพิ่มขึ้น 20.6% จากปีก่อน
ซึ่งเป็นผลจากที่บริษัทฯ สามารถขายไฟฟ้าเข้าระบบได้เพิ่มขึ้นจากปี 2557 ทั้งจากโรงไฟฟ้าใหม่ที่สามารถเพิ่มกำลังการผลิตได้ในไตรมาส 4/2558  รวมถึงระยะเวลาแผนซ่อมบำรุงโรงไฟฟ้าที่ใช้เวลาน้อยกว่าแผน อีกทั้งบริษัทยังได้รับเงินปันผลจากการเข้าไปถือหุ้นในโรงไฟฟ้าอื่นๆ และได้รับส่วนแบ่งกำไรจากเงินลงทุนเพิ่มขึ้น
ทั้งนี้ในปี 2558 เป็นปีที่บริษัทฯ มีประสิทธิภาพทั้งในแง่การบริหารจัดการ โดยเฉพาะโครงการหยุดซ่อมบำรุงโรงไฟฟ้าศรีราชา สามารถใช้เวลาในการซ่อมบำรุงน้อยกว่าแผนที่วางไว้ ส่งผลให้รายได้เพิ่มขึ้น และค่าซ่อมบำรุงลดลง และบริษัทสามารถเดินเครื่องผลิตไฟฟ้าในเชิงพาณิชย์ ของบริษัท ไออาร์พีซี คลีนพาวเวอร์ จำกัด(IRPC-CP) ซึ่งเริ่มดำเนินการเชิงพาณิชย์ระยะที่ 1 ในไตรมาสที่ 4 ปี 2558
โดยเป็นการผลิตไฟฟ้า 45MW และไอน้ำ 170 ตันต่อชั่วโมง และยังได้รับเงินปันผลจาก บริษัทราชบุรี เพาเวอร์ จำกัด (RPCL) ที่ได้เข้าถือหุ้นในสัดส่วน 15% รวมทั้งยังได้รับส่วนแบ่งจากเงินลงทุนเพิ่มขึ้น จากบริษัทฯ ร่วม และการร่วมค้า เนื่องจากผลการดำเนินงานที่มีการปรับตัวดีขึ้น
ส่วนกำไรสุทธิของบริษัทฯ ในไตรมาส 4/2558 มีทั้งสิ้น 335 ล้านบาท เมื่อเทียบกับไตรมาส 3/2558 ปรับตัวลดลง 231 ล้านบาท ที่มีกำไรสุทธิที่ 566 ล้านบาท ซึ่งเป็นผลมาจากไตรมาส 3/2558 มีการรับรู้ เงินปันผลจาก RPCL จำนวน 288 ล้านบาท ทั้งนี้เมื่อพิจารณาในส่วนของการดำเนินงานจริง โดยไม่รวมเงินปันผล จะเห็นได้ว่ากำไรสุทธิจากการดำเนินงานปรับตัวสูงขึ้นร้อยละ 20.5 เมื่อเทียบกับไตรมาส 3/2558
พร้อมกันนี้บริษัทเตรียมจ่ายปันผลจากกำไรสะสม โดยจ่ายเป็นเงินสดอัตรา 0.60 บาทต่อหุ้น และขึ้นเครื่องหมาย XD วันที่ 24 ก.พ. 2559 กำหนดจ่ายปันผลวันที่ 12 เม.ย. 2559
 
สำหรับแผนการดำเนินการในปี 2559 บริษัทฯ เชื่อมั่นว่าการดำเนินธุรกิจยังสามารถเติบโตได้อย่างต่อเนื่อง เพราะบริษัทฯ มีแผนการขายไฟฟ้าเข้าระบบของ บริษัท ผลิตไฟฟ้า นวนคร จำกัด (NNEG) ที่คาดว่าจะเริ่มขายไฟฟ้าเข้าระบบได้ในเดือนมิถุนายนปีนี้ รวมทั้งบริษัทฯ จะรับรู้รายได้จากโครงการ IRPC-CP ระยะที่ 1 เต็มปี หลังจากที่เริ่มขายไฟฟ้าเข้าระบบได้ตั้งแต่เดือนพฤศจิกายน ปี 2558 นอกจากนี้บริษัทฯ ยังมีโครงการโครงการที่อยู่ระหว่างการก่อสร้างอีกจำนวน 579 เมกะวัตต์ โดยคิดเป็นอัตราการเติบโตตามกำลังการผลิตเฉลี่ย 9.4% ไปจนถึงปี 2562 
ส่วนโครงการในต่างประเทศ บริษัทฯ ยังคงดำเนินการต่อเนื่องทั้งในกลุ่มอาเซียนและนอกกลุ่มอาเซียน โดยมีพื้นที่เป้าหมายทั้งใน ลาว เมียนมา อินโดนีเซีย และญี่ปุ่น ซึ่งบริษัทฯ มีความพร้อมที่จะขยายการลงทุน โดยยึดหลักเป้าหมายการลงทุนจะต้องเป็นโครงการที่มีประสิทธิภาพและต้องมีผลตอบแทนการลงทุนในระดับที่ดีซึ่งฐานะทางการเงินของบริษัทฯ ยังมีความแข็งแกร่ง และมีขีดความสามารถในการลงทุน โดยบริษัทฯ มีเงินที่ได้จากการระดมทุนในการขาย IPO ราว 10,000 ล้านบาท และสามารถจัดหาจากสถาบันการเงินได้อีก 8,000 ล้านบาท ขณะที่หนี้สินต่อทุนของบริษัทยังอยู่ในระดับต่ำที่ 0.10 เท่า